LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL ŽEMĖS ŪKIO MINISTRO 2002 M. KOVO 27 D. ĮSAKYMO Nr. 105

„DĖL PRIPAŽINTŲ VEISLININKYSTĖS INSTITUCIJŲ FUNKCIJŲ“ PAKEITIMO

2010 m. gruodžio 22 d. Nr. 3D-1104

Vilnius

P a k e i č i u Lietuvos Respublikos žemės ūkio ministro 2002 m. kovo 27 d. įsakymą Nr. 105 „Dėl pripažintų veislininkystės institucijų funkcijų“ (Žin., 2002, Nr. 37-1345) ir išdėstau jį nauja redakcija:

„LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL PRIPAŽINTŲ VEISLININKYSTĖS INSTITUCIJŲ FUNKCIJŲ

Vadovaudamasis Lietuvos Respublikos gyvulių veislininkystės įstatymo (Žin., 1994, Nr. 14-226; 1998, Nr. 110-3023) 19 straipsnio 1 dalimi, atsižvelgdamas į Veislininkystės institucijų pripažinimo taisykles, patvirtintas Lietuvos Respublikos žemės ūkio ministro 2009 m. gruodžio 11 d. įsakymu Nr. 3D-965 „Dėl veislininkystės institucijų pripažinimo“ (Žin., 2009, Nr. 149-6670), Lietuvos Respublikos žemės ūkio ministro 2001 m. balandžio 5 d. įsakymą Nr. 100 „Dėl asociacijų pripažinimo veislininkystės institucijomis“ (Žin., 2001, Nr. 31-1048), Lietuvos Respublikos žemės ūkio ministro 2001 m. gegužės 31 d. įsakymą Nr. 177 „Dėl asociacijų pripažinimo veislininkystės institucijomis“ (Žin., 2001, Nr. 48-1693 ), Lietuvos Respublikos žemės ūkio ministro 2001 m. rugpjūčio 24 d. įsakymą Nr. 292 „Dėl asociacijų pripažinimo veislininkystės institucijomis“ (Žin., 2001, Nr. 75-2654 ) ir Lietuvos Respublikos žemės ūkio ministro 2001 m. birželio 29 d. įsakymą Nr. 220 „Dėl kilmės knygų nuostatų“ (Žin., 2001, Nr. 58-2108):

1. N u s t a t a u, kad pripažintos veislininkystės institucijos savo narių ūkiuose vykdo šias funkcijas:

1.1. rengia ir vykdo gyvulių veislininkystės selekcijos programas, vadovaudamosi Ūkinių gyvūnų veislininkystės plėtojimo ir rėmimo programa 2010–2015 metams, patvirtinta Lietuvos Respublikos žemės ūkio ministro 2009 m. gruodžio 24 d. įsakymu Nr. 3D-1026 (Žin., 2010, Nr. 1-40);

1.2. tvarko veisti skirtų grynaveislių galvijų, kiaulių, arklių, avių ir ožkų kilmės knygas ir hibridų registrus;

1.3. organizuoja ir rengia veislinių gyvulių parodas, aukcionus, arklių varžybas-bandymus.

2. P a v e d u:

2.1. Valstybės įmonei Žemės ūkio informacijos ir kaimo verslo centrui, Valstybinei kiaulių veislininkystės stočiai teikti pripažintoms veislininkystės institucijoms reikiamus gyvulių kilmės knygoms tvarkyti ir selekcijos programoms vykdyti gyvulių produktyvumo ir kilmės duomenis;

2.2. valstybės įmonei Žemės ūkio informacijos ir kaimo verslo centrui iki 2011 m. gruodžio 31 d. perimti Valstybinės kiaulių veislininkystės stoties kiaulių veislininkystės informacijos sistemoje sukauptų veislinių kiaulių produktyvumo ir kilmės duomenų masyvus ir Lietuvos avių augintojų asociacijoje sukauptus veislinių avių kilmės duomenų masyvus;

2.3. Valstybinei gyvulių veislininkystės priežiūros tarnybai prie Žemės ūkio ministerijos vykdyti pripažintų veislininkystės institucijų priežiūrą rengiant ir įgyvendinant gyvulių selekcijos programas bei tvarkant gyvulių kilmės knygas.“

Žemės ūkio ministras	Kazys Starkevičius